Zagreb, 31. srpnja 2019.g.

**Z A P I S N I K**

sa **59. sjednice** Povjerenstva za odlučivanje o sukobu interesa održane dana 31. srpnja 2019. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković,Tončica Božić i Aleksandra Jozić-Ileković

**ODSUTNI:** Davorin Ivanjek i Tatijana Vučetić

**Iz Ureda Povjerenstva:** Ivan Matić

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 58. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red te predlaže da se dnevni red izmijeni na način da se točka 6., davanje mišljenja na zahtjev dužnosnice Dubravke Brezak Stamać, ravnateljice Agencija za odgoj i obrazovanje, raspravi nakon 2. točke dnevnog reda. Utvrđuje se da članovi Povjerenstva jednoglasno prihvaćaju ovakav dopunjeni prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tončica Božić kao izvjestiteljica u predmetu **M-114/19 na zahtjev dužnosnika MARIA BANOŽIĆA, ministra državne imovine,** iznosi predmet i navodi da je dužnosnik podnio zahtjev za mišljenjem u kojem navodi kako je nedavno stupio na dužnost ministra državne imovine, dok je do stupanja na navedenu dužnost bio predstojnik Ureda državne uprave u Vukovarko-srijemske županije, slijedom čega su se na njega, kao rukovodećeg državnog službenika, primjenjivale neke odredbe ZSSI-a. Slijedom navedenog, traži mišljenje može li istovremeno uz obnašanje dužnosti ministra državne imovine biti predsjednik udruge CROMAR – Hrvatska udruga za marketing, zatim član Izvršnog odbora Lovačkog društva Sloga Vinkovci i član udruge Lovačko društvo Vinkovci, kao neprofitnih udruga. Napominje kako navedene funkcije obavlja volonterski i bez naknade. Nadalje, navodi kako udruga CROMAR jednom godišnje kao stručni partner organizira stručnu konferenciju u suradnji s nekim hrvatskim fakultetom. U prosincu 2019.g. planira se slijedeća stručna konferencija, u suradnji s Ekonomskim fakultetom u Zagrebu, koji je zatražilo financijsko sponzorstvo Ministarstva znanosti i obrazovanja. Ukoliko se takvo sponzorstvo odobri dužnosnik traži mišljenje Povjerenstva je li isto u skladu s odredbama ZSSI-a.

Izvjestiteljica predlaže da se donese mišljenje kako sukladno članku 14. stavku 5. dužnosnik može biti u upravnim tijelima najviše dvije neprofitne udruge bez prava na naknadu, te da u okviru navedenog može biti u predmetnim udrugama kako navodi, bez prava na naknadu osim prava na naknadu putnih i drugih opravdanih troškova. U odnosu na drugi dio zahtjeva izvjestiteljica predlaže da se da mišljenje kako u navedenoj situaciji nema povrede odredbi ZSSI-a, budući da se sponzorstvo zatražilo od drugog ministarstva te da se radi o edukativnim djelatnostima.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **M-107/19 na zahtjev dužnosnice MAJE KUHAR, predsjednice Državne komisije za kontrolu postupaka javne nabave** iznosi predmet i navodi da je dužnosnica podnijela zahtjev za mišljenje u kojem navodi kako je 12. srpnja 2019.g. imenovana predsjednicom Državne komisije za kontrolu postupaka javne nabave, a do tog dana, od listopada 2017.g., obavljala je poslove zamjenika državnog tajnika Središnjeg državnog ureda za središnju javnu nabavu. Nakon stupanja na trenutnu dužnost, prilikom odlaska iz Središnjeg državnog ureda za središnju javnu nabavu, dužnosnica je od svojih dotadašnjih kolega iz Središnjeg državnog ureda primila dar koji svojom vrijednošću prelazi 500,00 kn, a financijski doprinos za navedeni dar dao je svatko od više od 16 kolega i koji je potpuno sukladan dosadašnjoj praksi prilikom odlazaka kolega iz Središnjeg ureda. Slijedom navedenog dužnosnica traži mišljenje s obzirom na članak 11. ZSSI-a.

Izvjestiteljica predlaže da se donese mišljenje kako je predmetni dar uobičajen između kolega prilikom promjene radnog mjesta, odnosno da se radi o dobroj praksi, te da je ukupni iznos kupljenje stvari podijeljen na 16 osoba te slijedom navedenog nema zapreke da dužnosnica primi i zadrži predmetni dar.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-111/19 na zahtjev dužnosnice DUBRAVKE BREZAK STAMAĆ, ravnateljice Agencije za odgoj i obrazovanje,** iznosi predmet i navodi da je dužnosnica podnijela zahtjev za mišljenjem u kojem traži mišljenje je li dužnosnica u smislu ZSSI-a te mora li podnijeti Izvješće o imovinskom stanju.

Izvjestiteljica navodi kako je Povjerenstvo na 95. sjednici 28. travnja 2015.g. donijelo Zaključak da je ravnatelj Agencije za odgoj i obrazovanje dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a te slijedom navedenog predlaže davanje mišljenja kako je podnositeljica dužnosnica u smislu ZSSI-a te se sve odredbe navedenog Zakona odnose i na nju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić Ileković kao izvjestiteljica u predmetu **M-108/19 na zahtjev dužnosnika DRAŽENA DRAGANIĆA, općinskog načelnika Općine Farkaševac,** iznosi predmet i navodi da je dužnosnik podnio zahtjev za mišljenjem u kojem navodi kako je Općina Farkaševac u postupku pripreme dokumentacije za provedbu otvorenog postupka javne nabave male vrijednosti za izgradnju dječjeg vrtića. Dužnosnikov bratić vlasnik je i direktor trgovačkog društva koje se bavi postavljanjem plinskih, vodovodnih i električnih instalacija te instalacija centralnog grijanja pa traži mišljenje Povjerenstva može li se isto javiti na natječaj javne nabave.

Izvjestiteljica predlaže da se dužnosniku da mišljenje u kojem će ga se preliminarno uputiti na Ministarstvo gospodarstva, poduzetništva i obrta za tumačenje odredbi Zakona o javnoj nabavi u konkretnom slučaju. U slučaju pozitivnog mišljenja o dopuštenosti takvog pravnog posla u odnosu na Zakon o javnoj nabavi, nema zapreke u smislu ZSSI-a da se navedeno društvo prijavi na javni natječaj, pod uvjetom da se dužnosnik izuzme iz svih poslova ovlaštenog naručitelja u postupku nabave te od poslova provedbe i nadzora. Također dužnosnik bi trebao, u cilju očitovanja integriteta i vjerodostojnosti, o predmetnim okolnostima upoznati Općinsko vijeće te građane putem internetske stranice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tončica Božić kao izvjestiteljica u predmetu **M-109/19 na zahtjev dužnosnice KRISTINE KUJUNDŽIĆ, zamjenice općinskog načelnika Općine Tompojevci,** iznosi predmet i navodi da je dužnosnica podnijela zahtjev za mišljenjem u kojem opisuje situaciju u vezi projekta Zaželi na području Općine Tompojevci. Izvjestiteljica navodi kako bi za davanje mišljenja trebalo dodatno zatražiti očitovanje od podnositeljice je li dužnosnica članica udruge i je li imala kakve radne obaveze ili bilo kakav angažman na projektu koji je provodila Općina te da se od Općine Tompojevci zatraži očitovanje da li se Općina namjerava u slijedećoj fazi javiti na predmetni projekt i tko je do sad bio voditelj projekta.

Izvjestiteljica predlaže da se predmet skine s dnevnog reda te da se zatraži dopuna zahtjeva i dodatni podaci.

Otvara se rasprava.

Članovi su suglasni da se predmet skine s dnevnog reda.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **M-110/19 na zahtjev dužnosnice IVANE TRUPINE, zamjenice gradonačelnika Grada Nova Gradiška,** iznosi predmet i navodi da je dužnosnica podnijela zahtjev za mišljenjem u kojem navodi da je Grad Nova Gradiška član i osnivač LAG-a Zapadna Slavonija te da je dužnosnica imenovana kao predstavnica Grada u Upravnom odboru navedenog LAG-a. Nadalje, dužnosnica je predsjednica Mjesnog odbora Ban Josip Jelačić, Nova gradiška te je aktivna članica Dobrovoljnog vatrogasnog društva Nova Gradiška. Dužnosnica traži mišljenje o dopuštenosti navedenih funkcija u smislu ZSSI-a. Isto tako, dužnosnica traži mišljenje može li biti imenovana za predsjednicu DVD-a na izvanrednoj izbornoj skupštini. Napominje kako niti za jednu funkciju ne prima novčanu naknadu.

Izvjestiteljica predlaže da se dužnosnici da mišljenje, u odnosu na LAG, da može biti član upravnih tijela LAG-a. U odnosu na mjesni odbor, dužnosnica može biti članica istog, bez prava na naknadu, te da može biti predsjednica DVD-a, u okviru prava propisanog člankom 14. stavkom 5. ZSSI-a, uz obvezu da isto prijavi u izvješću o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Predsjednica Povjerenstva kao izvjestiteljica u predmetu **M-112/19 dužnosnika FRANKA BAXE, općinskog načelnika Općine Lupoglav,** iznosi predmet i navodi da je dužnosnik podnio zahtjev za mišljenjem u kojem navodi kako se u Općini osnovao boćarski klub te da će isti financirati Općina. Slijednom navedenog dužnosnik traži mišljenje Povjerenstva može li biti član kluba i prisustvovati natjecanjima kluba.

Izvjestiteljica predlaže da se dužnosniku da mišljenje da može biti član kluba u okviru prava iz članka 14 stavka 5. ZSSI-a te da bi se u slučajevima u kojima bi kao predstavnik Općine odlučivao o materijalnim i drugim interesima kluba iz istih bi se trebao izuzeti i za to ovlastiti zamjenika. Također podatke o članstvu u klubu dužan je prijaviti u izvješće o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić Aleksandra Jozić Ileković kao izvjestiteljica u predmetu **M-104/19 dužnosnice KRISTINE VLAIĆ BUBALO, zamjenice gradonačelnika Grada Skradina,** iznosi predmet i navodi da je dužnosnica nakon mišljenja Povjerenstva od 23. srpnja 2019.g., dostavila dokumentaciju i zatražila suglasnost za stupanje u poslovni odnos.

Izvjestiteljica navodi kako je izvršila uvid u dostavljenu dokumentaciju te predlaže da se donese odluka da je dužnosnica postupila sukladno uputama sadržanim u Mišljenju Povjerenstva te da su upute provedene na način koji omogućuje izbjegavanje sukoba interesa dužnosnice i osigurava njezino zakonito postupanje u konkretnom slučaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,20 sati.

**Zapisnik sastavio**

**Savjetnik u Uredu Povjerenstva: Predsjednica Povjerenstva:**

**Ivan Matić, dipl.iur. Nataša Novaković ,dipl.iur.**